L'ART

ARQUITECTURA ROMANA

És probablement el símbol de l’art romà. Les seves característiques principals eren la funcionalitat i la monumentalitat, ja que va ser utilitzada com a propaganda política dels seus constructors. L’arquitectura, com qualsevol art romà, va ser una barreja d’influències gregues i etrus- ques. Depenent de per què s’hagués d’utilitzar l’edifici, podríem trobar construccions o molt sòbries o molt sumptuoses. Arquitectura civil Dins d’aquesta arquitectura trobem tant les infraestructures urbanes com les grans construccions dedicades al lleure. Entre les infraestructures urbanes cal destacar: – Aqüeductes, bàsics per al transport d’aigua – Vies i calçades, importantíssimes per a una comunicació ràpida i eficaç dins de tot el territori – Ponts Entre les grans estructures de lleure destaquen els amfiteatres, els circs, els teatres i les termes. Arquitectura commemorativa L’arquitectura commemorativa és la que encarregaven els governants per exaltar la seva persona, amb una clara funció narcisista i propagandística. Aquest tipus d’art va viure la seva esplendor durant l’època imperial, moment en què el culte a l’emperador va provocar la proliferació d’elements arquitectònics per glorificar el poder imperial. Els dos elements més significatius van ser l’arc de triomf (arc de Constantí) i la columna (columna de Trajà). Arquitectura religiosa Els romans van ser una societat religiosa, encara que menys que la grega. El seu art no estava enfocat, únicament, a satisfer els déus. Tot i així, els van construir molts temples. Els temples, en un principi, estaven clarament inspirats en els grecs, però a poc a poc es van anar diferenciant. Es van introduir nous elements, com ara l’arc de mig punt, la volta de canó, la volta o la cúpula. L’exemple més paradigmàtic de cúpula el trobem al Panteó de Roma.